**Informatīvais ziņojums**

**“Par Latvijas pievienošanos deklarācijai par ES zaļo un digitālo transformāciju, deklarācijai par Eiropas datu vārtejām kā galveno ES digitālās desmitgades elementu un deklarācijai par ES jaunuzņēmumu nācijas izcilības standartu”**

Eiropas Komisija (turpmāk – Komisija) ir sagatavojusi dokumentu projektus šādām Eiropas Savienības (turpmāk – ES) dalībvalstu deklarācijām: “Deklarācija par Eiropas Savienības zaļo un digitālo transformāciju” *(The Declaration on a Green and Digital Transformation of the EU)*, “Deklarācija par Eiropas datu vārtejām kā galveno Eiropas Savienības digitālās desmitgades elementu” *(Declaration on European Data Gateways as a key element of the EU’s Digital Decade)* un “Deklarācija par Eiropas Savienības jaunuzņēmumu nāciju izcilības standartu” *(Declaration on the EU Startup Nations Standard of Excellence)*, kuru parakstīšana plānota 2021. gada 19. marta ES Digitālās dienas ietvaros.

Deklarācijā par ES zaļo un digitālo transformāciju ir izklāstīti vairāki konkrēti rīcības virzieni, lai mobilizētu ieguldījumus zaļās un digitālās tehnoloģijās, lai paātrinātu klimata pasākumu īstenošanu, palīdzētu radīt darbavietas, veicinātu izaugsmi un ļautu ES izkļūt no Covid‑19 radītās krīzes stiprākai, zaļākai un noturīgākai.

Deklarācijas par Eiropas datu vārtejām mērķis ir paust apņemšanos izmantot ES potenciālu kļūt par pasaules mēroga datu centru, koncentrējoties uz starptautisko savienojamību, izmantojot sauszemes un zemūdens kabeļus, satelītsakarus un citu svarīgu datu infrastruktūru.

Ar deklarāciju par ES jaunuzņēmumu nāciju izcilības standartu paredzēts paust politisko gribu un apņemšanos rīkoties, lai nodrošinātu, ka visi Eiropas jaunuzņēmumi iegūst no labās prakses, kas ir Eiropas un pasaules veiksmīgāko jaunuzņēmumu ekosistēmas pamatā.

**Deklarācija par ES zaļo un digitālo transformāciju**

Digitālo tehnoloģiju pārdomāta izmantošana ir viens no galvenajiem faktoriem, kas veicina rīcību klimata un vides ilgtspējas jomā, uzlabojot energoefektivitāti un resursu izmantošanas efektivitāti un atvieglojot aprites ekonomiku, tādējādi labāk sadalot resursus, samazinot siltumnīcefekta gāzu emisijas, piesārņojumu, novēršot bioloģiskās daudzveidības samazināšanos un vides degradāciju. Vienlaikus informācijas un komunikācijas tehnoloģiju (turpmāk – IKT) nozarei jānodrošina videi draudzīgu digitālo tīklu un tehnoloģiju izstrāde un ieviešana. Eiropa var globāli konkurēt zaļo tehnoloģiju tirgū, jo īpaši veicinot inovatīvas tehnoloģijas, zemas jaudas (zema energopatēriņa) elektroniku un IKT risinājumu vides ilgtspējību. Līdz ar to, tiek atzinīgi vērtēta Eiropas Zaļās digitālās koalīcijas izveide, kas paātrinās IKT nozares pāreju uz ilgtspējīgu, aprites un nulles piesārņojuma ekonomiku, vienlaikus veicinot inovatīvu, ilgtspējīgu un noturīgu sabiedrību un ekonomiku.

Deklarācijas par ES zaļo un digitālo transformāciju mērķis ir paātrināt zaļo digitālo transformāciju, pamatojoties uz Padomes 2020. gada 17. decembra secinājumiem, kā arī uz Eiropas digitālo stratēģiju un Eiropas digitālo desmitgadi. Dalībvalstis apņemas strādāt pie tā, lai izmantotu Eiropas Atveseļošanas un noturības mehānisma ievērojamo potenciālu, kā arī citus atbilstošus ES instrumentus, lai izvērstu zaļos digitālos tīklus, tehnoloģijas un lietojumprogrammas, lai paātrinātu klimata neitralitātes aktivitātes un videi nekaitīgu, digitālu un taisnīgu pāreju tādās prioritārās nozarēs kā enerģētika, mobilitāte, lauksaimniecība, būvniecība un ražošana, kā noteikts Eiropas Zaļajā kursā un Aprites ekonomikas rīcības plānā. Ieguldījumi zaļās, zemas emisijas un digitālās tehnoloģijās, kā arī prasmēs, lai tās pienācīgi izmantotu, palīdzēs radīt darbavietas un ilgtspējīgu izaugsmi un ļaus ES izkļūt no Covid-19 radītās krīzes spēcīgākai, zaļākai un noturīgākai, kā arī veicinās videi draudzīgu digitālo risinājumu ieviešanu visā pasaulē. Eiropas vadošā loma tehnoloģiju jomā balstās uz digitālo attīstību, zaļo un digitālo inovāciju ātru ieviešanu, kā arī uz atvērtu un konkurētspējīgu Vienoto tirgu.

Līdz ar to, dalībvalstis, parakstot deklarāciju, vienojas:

1. Paātrināt tādu digitālo tehnoloģiju ieviešanu, kā lietu internets *(Internet of things)*, 5G, 6G, optika, augstas veiktspējas skaitļošana *(High Performance Computing)* (HPC), kvantu skaitļošana, mākslīgais intelekts, lielie dati un blokķēžu tehnoloģijas, kā galvenos risinājumus, lai nodrošinātu pielāgošanās un klimata pārmaiņu mazināšanas stratēģijas, samazinātu piesārņojumu, optimizētu energoefektivitāti un resursu izmantošanas efektivitāti, veicinātu precīzu lauksaimniecību un palīdzētu apkarot bioloģiskās daudzveidības samazināšanos;

2. Apvienot spēkus ļoti augstas precizitātes Zemes digitālā modeļa izstrādei un nepārtrauktai darbībai, lai uzraudzītu un simulētu dabas un cilvēka darbību (“Galamērķis Zeme” *(Destination Earth)* ietvaros);

3. Vadīt datos un uz Mākslīgajā intelektā balstītu risinājumu izmantošanu ilgtspējīgai lēmumu pieņemšanai, katrai jaunai sabiedriskai ēkai izveidojot digitālo dvīni, kā arī sadarboties ar vietējām iestādēm, lai izveidotu pilsētu digitālo dvīņu tīklu;

4. Pilnībā izmantot tehnoloģiju potenciālu, lai sniegtu ieguldījumu ēkās, kas atbilst visaugstākajiem dzīves cikla vides standartiem;

5. Palielināt energoefektivitāti, modernizējot savienojamības un elektroenerģijas sadales tīklus, digitalizējot sistēmas un procesus;

6. Pilnībā izmantot digitālās tehnoloģijas, lai atbalstītu gudras un ilgtspējīgas mobilitātes sistēmas;

7. Izmantot digitālās tehnoloģijas kā līdzekli, lai izsekotu un pārvaldītu produktus un materiālus ar nolūku uzlabot atkritumu apsaimniekošanas resursu efektivitāti un sadali, veicinātu rūpniecisko simbiozi un līdzekļu koplietošanu, veicinātu ilgmūžību un uzlabojumus (ieskaitot programmatūras atjauninājumus), veicinātu atkārtotu izmantošanu un pārstrādi, kā arī uzlabotu patērētāju iespējas un ilgtspējīgu izvēli, izmantojot pilnvērtīgu informāciju un izpratni;

8. Paātrināt sabiedrisko pakalpojumu zaļo un digitālo transformāciju, padarot publiskos pakalpojumus pieejamus tiešsaistē (izglītība, veselības aprūpe un e-pārvaldes pakalpojumi) un aktīvi veicinot attālinātas strādāšanas iespējas Covid-19 pandēmijas laikā un pēc tās, tostarp paātrinot energoefektīvu īpaši ātrdarbīgu platjoslas tīklu izvēršanu;

9. Nodrošināt klimatneitrālu, ilgtspējīgu un energoefektīvu Eiropas mākoņdatošanas federāciju un videi draudzīgu un energoefektīvu Eiropas blokķēžu pakalpojumu infrastruktūru;

10. Pieprasīt, lai atļaujas un licences tīklu un datu centru izvietošanai atbilstu augstākajiem vides ilgtspējības standartiem; iekļaut vides ilgtspējības kritērijus publiskā finansējuma saņemšanas nosacījumos platjoslas tīklu projektiem, ieskaitot tādiem, kas saņem līdzfinansējumu no Eiropas infrastruktūras savienošanas instrumentiem un Eiropas Atveseļošanas un noturības mehānisma;

11. Veicināt un atbalstīt to, ka zaļais publiskais iepirkums kopumā kļūst par iepirkuma procedūru, kuru publiskās iestādes var izvēlēties piemērot kā standarta procedūru, un izveidot ilgtspējīgu bāzes līniju IKT produktu, datu centru un mākoņpakalpojumu izmantošanai publiskajā sektorā, tādējādi stimulējot spēcīgu Eiropas tirgu videi nekaitīgām tehnoloģijām;

12. Izstrādāt zemas enerģijas tehnoloģijas kā pamatu suverēnai un ilgtspējīgai vērtību ķēdei visām digitālajām tehnoloģijām;

13. Apsvērt iespēju izmantot ES finansēšanas programmas un piesaistīt privāto kapitālu, tostarp riska kapitālu, lai atbalstītu Eiropas zaļo tehnoloģiju jaunuzņēmumus un mazos un vidējos uzņēmumus.

Latvija ir piedalījusies deklarācijas par ES zaļo un digitālo transformāciju projekta izstrādē un tajā ietvertie principi un uzdevumi ir saskaņā ar Digitālās transformācijas pamatnostādņu 2021.‑2027. gadam projektā[[1]](#footnote-1) (izsludināts Valsts Sekretāru sanāksmē 2021. gada 14. janvārī) iekļautajiem rīcības virzieniem. Pamatojoties uz minēto un to, ka aspekti, kas ietverti deklarācijā, ir nozīmīgs pamats turpmākai sekmīgai un uz klimatneitrālitāti vērstai ES un Latvijas digitalizācijas politikai, mobilizējot ieguldījumus zaļās un digitālās tehnoloģijās, deklarācijas parakstīšana Latvijai ir uzskatāma par būtisku digitālās transformācijas sastāvdaļu.

**Deklarācija par Eiropas datu vārtejām kā galveno ES digitālās desmitgades elementu**

Komisija ir sagatavojusi ES dalībvalstu deklarācijas projektu “Deklarācija par Eiropas datu vārtejām kā galveno ES digitālās desmitgades elementu” (*Declaration on European Data Gateways as a key element of the EU’s Digital Decade*). Deklarācijas mērķis ir veicināt ES digitālo neatkarību un globālo konkurētspēju, attīstot ES starptautisko savienojamību ar trešajām valstīm.

Eiropas digitālā neatkarība un globālā konkurētspēja ir atkarīga no stipras iekšējas un ārējas savienojamības. ES ir potenciāls kļūt par pasaules līmeņa datu centrmezglu, jo tai ir nepieciešamie tiesiskie regulējumi un nepieciešamā iekšējās infrastruktūras kvalitāte, taču ES ir nepieciešams labāks savienojums ar pārējo pasauli, ja ES vēlas nodrošināt, ka šādus pakalpojumus, kurus nodrošina datu centri, varētu sniegt arī citur.

Lielāka uzmanība starptautiskai savienojamībai, izmantojot zemūdens kabeļus, satelītus, interneta apmaiņas punktus un datu centrus, papildinātu vienotu un uz āru vērstu ES vīziju, kā noteikts 2020. gada 19. februāra EK paziņojumā par Eiropas digitālās nākotnes veidošanu. Šī vīzija ir atspoguļota arī Eiropas datu stratēģijā, Eiropas Kosmosa stratēģijā, Baltajā grāmatā par mākslīgo intelektu, ES Drošības Savienības stratēģijā un Rīcības plānā par sinerģiju starp civilo, aizsardzības un kosmosa nozari.

Savienojamības tīklus visā ES var uzskaitīt četrās platformās, kur katrai ir īpaša ģeopolitiska nozīme:

* ES–Atlantijas datu vārtejas platforma;
* ES un Vidusjūras reģiona datu vārtejas platforma;
* ES–Ziemeļjūras un Arktikas datu vārtejas platforma;
* un Baltijas–Melnās jūras datu vārtejas platforma.

Portugāles Prezidentūras laikā ir plānots stiprināt ES–Atlantijas datu vārtejas platformu ar ES līdzfinansētā *Ellalink* kabeļa atklāšanu[[2]](#footnote-2), savienojot Eiropu (Sines, Portugāle) ar Latīņameriku (Fortaleza, Brazīlija). Vairāk šāda veida iniciatīvu nodrošinātu savienojamību starp ES un citām pasaules daļām, piemēram, tās austrumu un dienvidu kaimiņvalstīm[[3]](#footnote-3). Šādi savienojumi nodrošina alternatīvus maršrutus globālajai interneta datplūsmai un atbalsta interneta drošību, stabilitāti un noturību.

ES digitālās savienojamības stiprināšana ir saskaņā ar 2030. gada darba kārtību Ilgtspējīgai attīstībai, kur telekomunikācijas un informācijas un komunikāciju tehnoloģijas ir minēti kā instrumenti, kas paātrinātu sociālo, ekonomisko un vides ilgtspējīgu izaugsmi un attīstību.

Aicinājuma uz darbību mērķis ir stiprināt ES spēju aizsargāt savas intereses, vienlaikus veicinot ES vērtības. Deklarācijai ir šādi mērķi:

* **Datu glabāšanas un apstrādes tirgus paplašināšana**: četri tirgus dalībnieki veido lielāko daļu no pasaules datu glabāšanas un apstrādes/pārvaldības pakalpojumu tirgus. Nevienam no šiem pakalpojumu sniedzējiem nav galvenās mītnes ES. Lielāka starptautiskā savienojamība varētu ļaut importēt vairāk datu, palīdzot attīstīt Eiropas stratēģiskās tehnoloģijas un digitālos pakalpojumus, vienlaikus ļaujot tiem, kas atrodas ārpus ES, izmantot Eiropas datu aizsardzības standartus. Tas varētu arī palīdzēt īstenot plānus izveidot Eiropas rūpniecisko datu un mākoņdatošanas aliansi. Palielinot spēju piekļūt dažādiem datu avotiem, tiek saglabāta ES pozīcija kā globālam datu pārvaldniekam un augstas kvalitātes digitālo pakalpojumu un iespēju nodrošinātājam.
* **Zemūdens savienojamības palielināšana un nodrošināšana**: zemūdens kabeļi ir būtiski, lai uzturētu interneta datu pārraides apjoma pieaugumu un nodrošinātu atvērtā interneta drošību, stabilitāti un noturību, no kā atkarīga mūsu ekonomika un sabiedrība. Globālā zemūdens kabeļu infrastruktūra līdz šim ir ļoti koncentrēta ziemeļu puslodē. Jauna, droša zemūdens kabeļu infrastruktūra ļautu izmantot izaugsmes avotus Āfrikā, Āzijā un Latīņamerikā. Šajā ziņā ES līdz šim nav pietiekami izmantojusi savu attālāko reģionu, kā arī aizjūras zemju un teritoriju potenciālu. Lielāka starptautiskā savienojamība būtu jāpapildina ar palielinātu vietējo savienojamību attiecīgajos reģionos un valstīs, jo īpaši attiecībā uz jaunattīstības valstīm. Tajā pašā laikā esošā ES zemūdens kabeļu infrastruktūra noveco.
* **Drošas savienojamības nodrošināšana kosmosā**: lai palielinātu starptautisko savienojamību, satelīti un zemūdens kabeļi ir savstarpēji papildinoši. Kopā tie var palielināt ES vispārējo noturību, stratēģisko autonomiju un kiberdrošību. Satelīti nodrošina nozīmīgu starptautisku saikni starp ES un pārējo pasauli, īpaši salu valstīm un valstīm, kurām ir tikai sauszemes robeža. Eiropai ir paveicies, ka tā ir mājvieta pasaules vadošajiem satelītu operatoriem un ražotājiem, kas varētu izveidot globālu satelīta platjoslas tīklu, atrisinot problēmu teritorijām, kurās nav sakaru, nodrošinot piekļuvi ātrgaitas platjoslai un nodrošinot autonomiju. Kosmosā balstīta drošas savienojamības iniciatīva nodrošinātu drošu valsts un komerciālu komunikāciju, vienlaikus nodrošinot vietējo savienojamību arī attālos reģionos, piemēram, lielajā Āfrikas daļā, kur nav pieejami esošie pakalpojumi. Turklāt šāda iniciatīva varētu veicināt *Galileo* signāla uzlabošanu, padarot to spējīgu izturēt dažādus iespējamos traucējumus, nodrošinot *Copernicus* datu pārraides jaudu reāllaika misijām vai papildu kosmosa sensoru izvietošanu kosmosa novērošanai un izsekošanai tieši no kosmosa.
* **Kontinentu uzturēt droši savienotu**: kiberincidenti un uzbrukumi apdraud sakaru tīklus, un ir vajadzīgi kombinēti risinājumi. Kosmosā balstīta savienojuma infrastruktūra ļautu Eiropai ieiet kvantu laikmetā, nodrošinot kvantu šifrētu saziņu un uzturot kontinentu savienotu pat masveida uzbrukumu laikā internetā. *EuroQCI* sadarbības sistēma, kas ierosināta 2019. gadā, var būt par pamatu sertificētas un drošas sauszemes, zemūdens un kosmosa kvantu sakaru infrastruktūras attīstībai, kas būs būtiska Eiropas ilgtermiņa labklājībai un drošībai.
* **Instruments starptautiskai partnerībai**: *Ellalink* kabelis pierāda to, cik svarīga ir sadarbība ar līdzīgi domājošiem partneriem, piemēram, Brazīliju, lai palielinātu starptautisko savienojamību starp abām pusēm. Savienojamības partnerības, piemēram, ar Japānu 2019. gadā parakstītā, piedāvā abpusēji izdevīgu sadarbības instrumentu līdzīgi domājošiem partneriem, tostarp alianšu veidošanai daudzpusējos forumos.

**Līdz ar to deklarācija paredz šādus principus un uzdevumus,** kurus tiek aicinātas ievērot visu līmeņu valsts iestādes attiecībā uz ES starptautisko savienojamību un digitālo neatkarību:

* Atjaunošanas un noturības mehānisma finansējuma piešķiršana starptautiskiem savienojamības projektiem, kas saista ES ar starptautiskiem partneriem vai arī stiprina starptautisko vai nacionālo savienojamību, kur privātie ieguldījumi netiek veikti;
* Darbs [*Digital for Development Hub*](https://ec.europa.eu/commission/presscorner/detail/en/IP_20_2321)ietvaros, cieši sadarbojoties ar Eiropas privāto sektoru, Eiropas Investīciju banku un attīstības finanšu institūcijām, lai identificētu starptautiskos un nacionālos savienojamības projektus;
* Nodrošināt ES *Team Europe* iniciatīvas iesaisti, atbalstot šīs deklarācijas mērķus;
* Sadarbība ar Komisiju, lai izstrādātu un attīstītu kosmosā balstītu drošu savienojamības sistēmu;
* Sadarbība ar Komisiju, lai izstrādātu obligātu ziņošanas sistēmu zemūdens kabeļu operatoriem, lai ziņotu par kabeļu pārtraukumiem.

Vienlaikus paredzēts, ka dalībvalstis, parakstot deklarācijas projektu, aicina Komisiju:

1. veikt pētījumu, lai noteiktu digitālās publiskās un privātās savienojamības infrastruktūru (sauszemes, zemūdens un kosmosa) ārpus ES un analizētu galvenās ieinteresētās puses digitālās savienojamības jomā, vienlaikus prognozējot infrastruktūras izaugsmi nākamajos desmit gados un veicot nepilnību analīzi par digitālās savienojamības infrastruktūras vajadzībām;
2. novērtēt ienākošo un izejošo datu plūsmu apjomus uz un no dažādām pasaules daļām, izmantojot pašreizējo Komisijas darbu ar mākoņdatošanas datu plūsmu noteikšanu, salīdzinot to ar ES pašreizējo starptautiskās savienojamības pieejamību un jaudu;
3. Turpināt attīstīt globālo *Géant* tīklu, kas ir galvenais ES vispārējās digitālās savienojamības stratēģijas elements;
4. izpētīt vajadzību pēc ārējās sadarbības instrumentu mērķtiecīga atbalsta ieguldījumiem zemūdens kabeļu sistēmā un satelītu sakaru tīklos, īpašu uzmanību pievēršot augstas kvalitātes digitālās savienojamības paplašināšanai nepietiekami apdzīvotiem apgabaliem, vienlaikus veicinot un nodrošinot tīklu un datu drošību;
5. integrēt digitālās desmitgades stratēģijā Eiropas datu vārtejas platformu koncepciju;
6. norādīt zemūdens kabeļus kā galveno ES kritiskās infrastruktūras daļu, vienlaikus veicot nepieciešamās atbalsta darbības, piemēram, kiberdrošības uzlabošanu, licencēšanu, autorizāciju un zemūdens kabeļu reģistrēšanu, un izstrādājot vadlīnijas satelītsakaru sistēmu licencēšanai, kā arī zemes tīkla savienojamības koplietošanai un izvietošanai ar zemūdens nosēšanās stacijām.

**Deklarācija par ES jaunuzņēmumu nāciju izcilības standartu**

Jaunuzņēmumi ir Eiropas ekonomikas un sabiedrības nākone un panākumu atslēga. Jaunuzņēmumi var palīdzēt ES atgūties no pašreizējās krīzes, kā arī tiem ir nozīmīga loma **digitālās transformācijas** norisē. Tomēr krīzes iespaidā jaunuzņēmumu finansējuma piesaistīšanas iespējas ir apgrūtinātas.

ES ekonomikas stiprināšanai ir svarīgi inovatīvi jaunuzņēmumi, kas spēj strauji izaugt par veiksmīgiem lieliem uzņēmumiem un **veicina Eiropas digitālo neatkarību**. Lai tas notiktu, ES ir jānodrošina **labvēlīga vide šo jaunuzņēmumu izaugmsei**. Tāpat arī ir **jāatbalsta inovatīvi valsts finansētie pētījumi**, kas var kalpot par pamatu jaunuzņēmumu izveidei.

Nodrošinot platformu ES dalībvalstu labās prakses apmaiņai jaunuzņēmumu attīstībai un investīciju piesaistei, tiek sniegta iespēja pārņemt veiksmīgos piemērus un attīstīt ES par jaunuzņēmumu kontinentu. **Līdz ar to deklarācija paredz apņemšanos īstenot šādus standartus un labās prakses piemērus:**

1. Iespēja ES **izveidot jaunuzņēmumu vienas dienas laikā** tiešsaistē vai klātienē, tajā investējot ne vairāk kā 100 EUR. Nepieciešamo administratīvo informāciju un informāciju par finansējuma piesaistes iespējām jāspēj atrast tiešsaistē vienā vietnē. Šī “jaunuzņēmumu ātrās joslas” pieeja atbilst Vienotās Digitālās Vārtejas mērķim. Juridiskus dokumentus no citām ES dalībvalstīm jāvar iesniegt kā pierādījumu jaunuzņēmuma dibināšanai (vai esoša jaunuzņēmuma meitasuzņēmuma izveidei, kas paplašinās vienotajā tirgū).
2. **Talantu piesaiste un noturēšana** pateicoties trešo valstu pilsoņu, kas ir jaunuzņēmumu dibinātāji un pieredzējuši darbinieki, vīzu pieteikumu apstrādei mēneša laikā. Jaunuzņēmumam dalībvalstī nepieciešams uzticams partneris.
3. **Akciju opciju** darījumus atzīt un aplikt ar nodokli naudas saņemšanas brīdī, nevis pirms tam. Jaunuzņēmumiem atļauts emitēt akciju opcijas ar akcijām bez balsstiesībām, lai izvairītos no pārmērīga sloga, kas saistīts ar lielu skaitu mazākuma akcionāru un to konsultēšanu.
4. **Inovācijas likumdošanā** nozīmē, ka ir ieviesti tiesību akti un politika, kas nepārprotami vērsta uz atbalstu jaunuzņēmumiem un izvairās no lieka administratīvā sloga un birokrātijas. Jaunuzņēmumiem jāpiemēro izņēmumi vai jārod alternatīvas iespējas kā nodrošināt atbilstību likumam, piemēram, ietekmes novērtējuma jomā. Jāparedz izmantot arī normatīvās “smilškastes”, kurās tirgus uzraugi sadarbojas ar īpaši inovatīviem jaunuzņēmumiem, tādējādi veicinot eksperimentēšanu.
5. **Inovāciju iepirkuma programma** (tostarp tehnoloģiju pārneses politika) nodrošina to, ka nav juridisku vai administratīvu šķēršļu inovāciju iepirkumam. Valsts iepirkumu veicēji oficiāli jāmudina iepirkt inovācijas no jaunuzņēmumiem, kuriem tiek dota iespēja saglabāt to intelektuālā īpašuma tiesības (izņemot īpašos gadījumos, kad valsts un sabiedrības interesēs ir būt intelektuālā īpašuma īpašniekiem). Jāizstrādā politika, lai universitātēs un pētniecības institūtos nodrošinātu izstrādāto tehnoloģiju pārnesi un veicinātu jaunuzņēmumu rašanos, kas cita starpā ļautu piedalīties inovāciju iepirkumos.
6. Tieša **piekļuve finansējumam** pateicoties Eiropas Atveseļošanas un noturības mehānisma finansējumam. Tas uzlabo jaunuzņēmumu piekļuvi riska kapitālam, ko piedāvā Eiropas Investīciju Banka vai citas attīstību veicinošas bankas, un ļauj piesaistīt privātās investīcijas. Deklarācijas parakstītājvalstīm jāievieš vai jāuzlabo iniciatīvas, lai **veicinātu privātā kapitāla piesaisti, apjomu un daudzveidību** (piemēram, no Eiropas pensiju fondiem), kas pieejams līdzieguldījumam jaunuzņēmumos ar augstu izaugsmi. Jāievieš nodokļu atvieglojumu pasākumi, kas vērsti uz biznesa “enģeļiem”, lai stimulētu un atbalstītu agrīnās stadijas finansēšanu. Piemēram, saistībā ar attīstību veicinošām bankām un citiem īpašiem instrumentiem Īrija izmanto savu uzņēmumu attīstības aģentūru (*Enterprise Ireland*) kā īpašo instrumentu.
7. Parakstītājvalstīm jaunuzņēmumu politikā jā**ievēro sociālās iekļaušanas, dažādības, dzimumu līdztiesības un demokrātisko vērtību aizsardzības principus**. Piemēram, jāpiešķir balvas, kas veicina un atzīst daudzveidību jaunuzņēmumu kopienā; jāveicina darbinieku daudzveidība jaunuzņēmumos pēc etniskās piederības, dzimuma, reliģijas vai seksuālās orientācijas; jāsniedz atbalsts uzņēmumu izveidē dibinātājiem no nepietiekami priviliģētas vides; jāveicina jaunuzņēmumu mobilizācija, lai risinātu marginalizācijas un sociālās atstumtības problēmas, kas saistītas ar zemiem ienākumiem, nepietiekamu izglītību, atrašanās vietu, kultūru vai īpašām vajadzībām
8. Jāveicina***“Digital First”*** princips, kas paredz, ka ikdienas mijiedarbība starp jaunuzņēmumiem un iestādēm tiek nodrošināta tā, lai visu varētu veikt digitāli (piemēram, uzņēmuma izveidi, nodokļu iesniegšanu, dalību valsts iepirkumos, identifikāciju ar elektronisko ID un parakstīšanu ar elektronisko parakstu).

**Deklarācija** **rosina *“Start-up Nations”* centra izveidi 2021. gadā**, kas veicinās labākās prakses apmaiņu starp dalībvalstīm un investīciju piesaisti. Šī iestāde, sadarbojoties ar Eiropas jaunuzņēmumu ekosistēmām un ieinteresētajām organizācijām, arī varētu veikt regulāru progresa novērošanu, tādējādi palīdzot katrai valstij kļūt par “ES jaunuzņēmumu nāciju”. Dalībvalstis apņemas norīkot pārstāvi, kas koordinēs šos centienus un sadarbosies ar Komisiju un citām dalībvalstīm.

Latvijā jau tiek īstenoti vairāki labās prakses piemēri, atbilstoši 2020. gadā pieņemtajiem grozījumiem jaunuzņēmumu darbību regulējošajos normatīvajos aktos, turklāt deklarācijā ietvertie principi un uzdevumi atbilst Nacionālās industriālās politikas pamatnostādnēs 2021.-2027. gadam iekļautajiem rīcības virzieniem. Pamatojoties uz minēto un to, ka aspekti, kas ietverti deklarācijā, ir nozīmīgs pamats turpmākai sekmīgai ES un Latvijas ekonomikas izaugsmei un digitālās transformācijas procesu veicināšanai, deklarācijas parakstīšana Latvijai ir uzskatāma par būtisku uz vērtībām balstītu Latvijas ekonomikas ilgtspējīgās izaugsmes sastāvdaļu.

Parakstot deklarācijas par ES zaļo un digitālo transformāciju, Eiropas datu vārtejām kā galveno ES digitālās desmitgades elementu un ES jaunuzņēmumu nāciju izcilības standartu, nozaru ministrijas apņemas ņemt vērā deklarācijās minētās prioritātes nacionālās politikas attīstībā un pasākumu plānošanā.

**Turpmākā rīcība**

Ņemot vērā informatīvajā ziņojumā minēto, Vides aizsardzības un reģionālās attīstības ministrija ierosina:

1. Atbalstīt vides aizsardzības un reģionālās attīstības ministram A. T. Plešam ES Digitālās dienas ietvaros 2021. gada 19. martā parakstīt ES dalībvalstu deklarāciju par ES zaļo un digitālo transformāciju *(The Declaration on a Green and Digital Transformation of the EU)* (pielikumā deklarācijas teksts angļu valodā).

2. Atbalstīt satiksmes ministram T. Linkaitam ES Digitālās dienas ietvaros 2021. gada 19. martā parakstīt ES dalībvalstu deklarāciju par Eiropas datu vārtejām kā galveno ES digitālās desmitgades elementu *(Declaration on European Data Gateways as a key element of the EU’s Digital Decade)* (pielikumā deklarācijas teksts angļu valodā).

3. Atbalstīt ekonomikas ministram J. Vitenbergam ES Digitālās dienas ietvaros 2021. gada 19. martā parakstīt ES dalībvalstu deklarāciju par ES jaunuzņēmumu nāciju izcilības standartu *(Declaration on the EU Startup Nations Standard of Excellence)* (pielikumā deklarācijas teksts angļu valodā).

Vides aizsardzības un reģionālās attīstības ministrs A. T. Plešs

Bērziņa 67026929

Signe.Berzina@varam.gov.lv

1. <https://www.varam.gov.lv/lv/digitalas-transformacijas-pamatnostadnes-2021-2027gadam> [↑](#footnote-ref-1)
2. Kā daļa no [BELLA Programmas](https://ec.europa.eu/digital-single-market/en/news/bella-new-digital-data-highway-between-europe-and-latin-america). [↑](#footnote-ref-2)
3. Saskaņā ar ES prioritātēm atbalstīt zaļu un digitālu transformāciju, kā tas ir izklāstīt Rietumbalkānu Ekonomikas un Investīciju plāna (COM(2020) 641) un Austrumu partnerības politikā pēc 2020. gada (JOIN(2020) 7). [↑](#footnote-ref-3)